A Republikon Intézet friss kutatásának eredményei szerint a budapestiek jobban örülnének már egy baloldali kormánynak, mint a Fidesznek.

A megkérdezettek 35 százaléka egy baloldali, liberális kormánykoalíciónak örülne a legjobban a következő, 2018-as választás után. A Fidesz további kormányzását 27 százalék támogatná, a Jobbik kormányzásának pedig csak a budapestiek 11 százaléka örülne – derül ki a Republikon Intézet friss kutatásának eredményeiből. Nyolcszáz ember véleményét kérdezték meg a témában telefonon június 29-es és július 3-a között.

Az adatok szerint a baloldal a kisebb pártok teljesítményének köszönhetően erősödött Budapesten. A DK, az LMP, a Momentum és az MKKP a fővárosban országos erejük felett teljesítenek, míg az MSZP az országos támogatottságának megfelelően szerepel most Budapesten.

A teljes népesség körében a Fidesz 21, az MSZP 10, a Jobbik 7, a DK és a Momentum 5-5, az LMP 4, az MKKP 3, az Együtt, a Párbeszéd, a Liberálisok és a MOMA pedig 1-1 százalékon állnak.

A pártválasztók körében a Fidesz 36, az MSZP 17, a Jobbik 12, a DK és a Momentum 9-9, az LMP 6, az MKKP 5, az Együtt és a Párbeszéd 2-2, a Liberálisok és a MOMA pedig 1-1 százalékot érne el.

Metrófelújítás jöhet, stadionépítés nem

A kutatásból kiderül az is, hogy kormánypártiak és ellenzékiek egyaránt a 3-as metró mielőbbi felújítását tartják a főváros előtt álló egyik legnagyobb feladatnak.

A kormány beruházási elképzeléseivel viszont még a Fidesz szavazói sem értenek egyet. A budapestiek döntő többsége, 78 százaléka szerint nem érdemes a fővárosi forrásokat az új Puskás Ferenc Stadionra költeni. Még a Fidesz szavazói közül is többen utasítják el az elképzelést, mint ahányan támogatják azt – olvasható az elemzésben.

A budapestiek szerint nem túl magas a turisták száma a fővárosban. A megkérdezetteknek mindössze 24 százaléka gondolja úgy, hogy túl sokan vannak a vendégek, 63 százalékuk viszont nem ért egyet ezzel.